次韻徐宰三雪
作者：方岳
朝代：宋

paragraphs: 春其幾何到端木，三信東風銀粟粟。
眼驚天地有奇事，喜不自持詩陸續。
爾時茅屋亦堪畫，有竹寧甘食無肉。
多年裋褐夜不暖，紫鳳天吳共伸縮。
袖中書冊字蠅頭，略借瑶階明月燭。
忍饑未慣願歲豐，口雖不言以心祝。
一生懶作貸米書，自汲溪水煮溪蔌。
荷鋤久欲眠秋雲，飛翰誰驚落春瀑。
人言安用管城子，家本田家一犂足。
分吾此雪謝老天，高吟信手三千牘。
蟄雷之腹庶其飽，殺氣猶纏當肅穆。
彼姝者子羔酒融，夜寒斗帳金花蹙。
何如石鼎鳴澗松，風味之高未渠恧。
先生堅卧袁安廬，正坐不能甘鹿鹿。
纔晴便欲出畦麥，止可掛書騎健犢。
脫蓑許過宓賤堂，金杯亦眩淵明菊。
清談吾獨爲詩耳，卷軸今如春筍束。
我所思兮孤鳳翔，欲往從之老鶬禿。